ເມື່ອບໍ່ດົນມານີ້, ໃນການໂອ້ລົມທາງໂທລະສັບກັບ ທ່ານປະທານາທິບໍດີ ສ.ເກົາຫຼີ Moon Jae In, ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ປະກາດບັນດາມາດຕະການຢ່າງແຮງ ເພື່ອ ປ້ອງກັນ ແລະ ຕ້ານໂລກລະບາດ ຢູ່ ຫວຽດນາມ.
ທ່ານ ປະທານາທິບໍດີ ສ.ເກົາຫຼີ Moon Jae In ໄດ້ຕີລາຄາສູງ ລັດຖະບານຫວຽດນາມ ໃນການຄວບຄຸມສະພາບການລະບາດຂອງພະຍາດ Covid-19 ແລະ ຫວຽດນາມ ກໍ່ໄດ້ຮັບການຕີລາຄາສູງຈາກປະຊາຄົມສາກົນ.
ທ່ານ Moon Jae In ໄດ້ຢືນຢັນວ່າ ລັດຖະບານ ສ.ເກົາຫຼີ ພ້ອມແລ້ວທີ່ຈະແລກປ່ຽນປະສົບການ ແລະ ຈະປະສານສົມທົບກັບ ຫວຽດນາມ ໃນການສະກັດກັ້ນພະຍາດ ແລະ ການປ້ອງກັນພົນລະເມືອງຂອງແຕ່ລະປະເທດ. ທ່ານ Moon Jae In ໄດ້ສະແດງຄວາມຂອບໃຈຕໍ່ ລັດຖະບານຫວຽດນາມ ທີ່ໄດ້ສະໜັບສະໜູນ ພົນລະເມືອງ ແລະ ວິສາຫະກິດ ສ.ເກົາຫຼີ ທີ່ດຳເນີນທຸລະກິດຢູ່ ຫວຽດນາມ.
ຕໍ່ໜ້າສະພາບການໂລກລະບາດທີ່ສັບສົນ, ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ກ່າວວ່າ, ລັດຖະບານຫວຽດນາມ ຍັງມີຄວາມມານະພະຍາຍາມເພື່ອສືບຕໍ່ການພັດທະນາເສດຖະກິດ, ແກ້ໄຂບັນດາບັນຫາສັງຄົມ, ປົກປ້ອງຄວາມໝັ້ນຄົງ, ຄວາມປອດໄພ ແລະ ສຸຂະພາບຂອງປະຊາຊົນຫວຽດນາມ ແລະ ພົນລະເມືອງຕ່າງປະເທດ ຢູ່ ຫວຽດນາມ.
ນອກຈາກນັ້ນ, ຜູ້ນຳຂອງສອງປະເທດ ໄດ້ຕົກລົງເປັນເອກະພາບ ກ່ຽວກັບຄວາມຈຳເປັນຂອງການເພີ່ມທະວີການຮ່ວມມືສາກົນ ເພື່ອປ້ອງກັນ ແລະ ຄວບຄຸມການລະບາດຂອງພະຍາດ Covid-19. ສອງຝ່າຍກໍ່ໄດ້ແລກປ່ຽນຄຳຄິດເຫັນ ກ່ຽວກັບການພົວພັນຮ່ວມມືສອງຝ່າຍຫວຽດນາມ - ສ.ເກົາຫຼີ ແລະ ເຫັນດີເປັນເອກະສັນຈະເຮັດໃຫ້ການພົວພັນສອງຝ່າຍເລິກເຊິ່ງກວ່າອີກໃນໄລຍະຈະມາເຖິງ, ໃນນັ້ນມີການຮັກສາການແລກປ່ຽນຄະນະຜູ້ແທນຂັ້ນສູງ. ເພີ່ມທະວີການຮ່ວມມືດ້ານເສດຖະກິດ ແລະ ໃນຂົງເຂດອື່ນໆຢ່າງທັນທີໃນເວລາຕໍ່ໜ້າ.
ຄຳຮຸ່ງ